बस्ती। वेद सब सत्य विद्याओं का पुस्तक है वेद का पढ़ना-पढ़ना और सुनना-सुनाना सब आर्यों अर्थात आर्यावर्त्त के निवासियों का परम् धर्म है। इसी उद्देश्य की पूर्ति के लिए इस वेद प्रचार रथ को समाज मे उतारा गया है। यह जानकारी देते हुए आनन्द स्वरूप सिंह कौशल प्रधान आर्य समाज महराजगंज बस्ती ने बताया कि इस वेद प्रचार रथ के माध्यम से ग्रामीण क्षेत्रों में लोगों को कोरोना व अन्य संक्रामक रोगों से बचने के लिए जागरूक किया जायेगा। साथ ही इसके साथ चल रहे विद्वान पुरोहित समाज को सोलह संस्कारों का महत्व भी बताएंगे,और लोगों के अनुरोध पर संस्कार भी कराएंगे।
इस अभियान के अंतर्गत जन जन तक वेद ज्ञान पहुंचे, इसलिए इस रथ में वैदिक साहित्य व हवन सामग्री उपलब्ध रहेगी ध्वनि विस्तारक यंत्र से समय-समय पर आचार्य, वेद उपदेशक, सन्यासी, वानप्रस्थी, भजन उपदेशकों को आमंत्रित करके भजन प्रवचन गांव गांव शहर शहर तक आयोजित किया जाएगा। इस अवसर पर ग्राम नरायनपुर तिवारी के समाजसेवी इं0 वीरेन्द्र कुमार मिश्र के निवास स्थान पर देव यज्ञ का आयोजन किया गया।
इस अवसर पर देव कांत मिश्र सपत्नीक यजमान रहे। यज्ञ उपरांत वेद प्रचार रथ को ओम ध्वज दिखाकर यजमान ने वेद धर्म प्रचार हेतु समाज को समर्पित किया। विधि विधान से यज्ञ कर्म करवाते हुए आचार्य देवव्रत आर्य ने कहा की वेद प्रचार से ही समाज राष्ट्र वह विश्व शांति आ सकती हैं। संसार के आरंभ में परमात्मा ने एक मनुष्य को जितना ज्ञान चाहिए उतना ज्ञान परमात्मा ने वेदों में दे रखा है। आर्य समाज के प्रवर्तक महर्षि दयानंद सरस्वती ने वेदों को सर्वोपरि माना और वेद के आधार पर संसार के समस्त कुरीतियों ढोंग पाखंडों को चुनौती दी और वेद विरुद्ध कार्यों से मानव समाज को बचाया।
इस अवसर पर योगेश मिश्रा, उमेश मिश्रा, श्रीमती उर्मिला देवी, श्रीमती शशि, श्रीमती रागिनी, विवेक मिश्रा, आदित्य तिवारी, वरुण तिवारी, अभय ओझा, स्वतंत्र शुक्ला, दिलीप यादव, सूरज राजभर, अंकित, पंकज, अभिषेक, विजय प्रताप चौधरी, हरिराम कसौधन, सहित तमाम लोग उपस्थित रहे।